Document ID: 32009D0454

KOMISSION PÄÄTÖS,
tehty 11 päivänä kesäkuuta 2009,
yleisen tullietuusjärjestelmän soveltamisesta 1 päivästä tammikuuta 2009 alkaen 31 päivään joulukuuta 2011 annetussa neuvoston asetuksessa (EY) N:o 732/2008 säädetystä kestävää kehitystä ja hyvää hallintoa koskevan erityisen kannustusmenettelyn edunsaajamaiden luettelosta tehdyn päätöksen 2008/938/EY muuttamisesta
(tiedoksiannettu numerolla K(2009) 4383)
(2009/454/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yleisen tullietuusjärjestelmän soveltamisesta 1 päivästä tammikuuta 2009 alkaen 31 päivään joulukuuta 2011 sekä asetusten (EY) N:o 552/97 ja (EY) N:o 1933/2006 ja komission asetusten (EY) N:o 1100/2006 ja (EY) N:o 964/2007 muuttamisesta 22 päivänä heinäkuuta 2008 annetun neuvoston asetuksen (EY) N:o 732/2008 (1) ja erityisesti sen 10 artiklan 2 kohdan,
sekä katsoo seuraavaa:
(1)
Asetuksen (EY) N:o 732/2008 mukaisesti oikeus kestävää kehitystä ja hyvää hallintoa koskevaan erityiseen kannustusmenettelyyn voidaan myöntää niille kehitysmaille, jotka täyttävät asetuksen 8 ja 9 artiklassa säädetyt edellytykset.
(2)
Asetuksen 10 artiklan 2 kohdan mukaisesti komissio teki 9 päivänä joulukuuta 2008 päätöksen 2008/938/EY (2) kestävää kehitystä ja hyvää hallintoa koskevan erityisen kannustusmenettelyn edunsaajamaiden luettelosta, josta säädetään yleisen tullietuusjärjestelmän soveltamisesta 1 päivästä tammikuuta 2009 alkaen 31 päivään joulukuuta 2011 annetussa neuvoston asetuksessa (EY) N:o 732/2008.
(3)
Päätöksen mukaisesti Venezuelan bolivariaaniselle tasavallalle, jäljempänä ’Venezuela’, myönnettiin kestävää kehitystä ja hyvää hallintoa koskevan erityisen kannustusmenettelyn mukainen kohtelu.
(4)
On kuitenkin käynyt ilmi, ettei Venezuela ratifioinut korruption vastaista Yhdistyneiden Kansakuntien yleissopimusta, joka mainitaan asetuksen (EY) N:o 732/2008 liitteessä III olevan B osan 27 kohdassa. Venezuela ei siis täyttänyt kaikkia niitä edellytyksiä, jotka erityisen kannustusmenettelyn myöntämiselle asetuksessa (EY) N:o 732/2008 asetetaan. Päätöstä 2008/938/EY olisi muutettava, ja sen soveltamiselle olisi säädettävä sopiva siirtymäaika. Yhteisön tullikoodeksista 12 päivänä lokakuuta 1992 annetun neuvoston asetuksen (ETY) N:o 2913/92 (3) 214 artiklan mukaisesti tämä ei vaikuta mahdolliseen tullivelkaan, joka on syntynyt päätöksen 2008/938/EY perusteella ennen tämän päätöksen soveltamispäivää.
(5)
Yleisten tullietuuksien komitea ei ole antanut lausuntoa puheenjohtajansa asettamassa määräajassa. Sen vuoksi komissio toimitti 2 päivänä huhtikuuta 2009 neuvostolle ehdotuksen neuvoston päätöksen 1999/468/EY (4) 5 artiklan 4 kohdan mukaisesti; neuvoston oli määrä toimia kolmen kuukauden kuluessa.
(6)
Neuvosto kuitenkin vahvisti 18 päivänä toukokuuta 2009, ettei ehdotuksen puolesta tai sitä vastaan ole määräenemmistöä ja että komissio voi toimia päätöksen 1999/468/EY 5 artiklan 6 kohdan viimeisen alakohdan mukaisesti; sen vuoksi komission olisi nyt tehtävä asiaa koskeva päätös.
(7)
Asetuksen (EY) N:o 732/2008 10 artiklan 3 kohdan mukaisesti tästä päätöksestä on ilmoitettava Venezuelalle,
ON TEHNYT TÄMÄN PÄÄTÖKSEN:
1 artikla
Poistetaan päätöksen 2008/938/EY 1 artiklasta ilmaisu ”(VE) Venezuela”.
2 artikla
Tätä päätöstä sovelletaan kuudennestakymmenennestä päivästä sen jälkeen, kun se on julkaistu Euroopan unionin virallisessa lehdessä.
3 artikla
Tämä päätös on osoitettu Venezuelan bolivariaaniselle tasavallalle.
Tehty Brysselissä 11 päivänä kesäkuuta 2009.

Labels: 10
3
15
19